Geologiya sohasidagi ishlarning borishi ko‘rib chiqildi

«Oxirgi uch yilda ushbu sohaga katta mablag‘ ajratilib, texnologiyalarni yangilash, ilm-fanni tiklash va kadrlar tayyorlash bo‘yicha keng qamrovli ishlar olib borilmoqda. Zamonaviy texnikalar qo‘llanayotgani natijasida burg‘ilash aniqligi va unumdorligi oshdi. Yerosti boyliklarning zaxirasi ham, prognoz resurslari ham ko‘paydi», deyiladi prezident matbuot xizmati xabarida.
Yig‘ilishda bu boradagi ishlarni izchil davom ettirib, sohaning investitsiyaviy jozibadorligini oshirish, davlat korxonalarini isloh qilish bo‘yicha keyingi davrdagi asosiy vazifalar muhokama qilindi.
Davlat rahbari geologiya-qidiruv ishlarini oshirish hisobiga 2021-2022 yillarda mineral xomashyo bazasini keskin kengaytirish zarurligini ta'kidladi.
Sohaga xorijiy investorlarni jalb qilish uchun geologiya-qidiruv ishlarini tashkil etishga bo‘lgan yondashuvni ham o‘zgartirish kerakligi qayd etilib, shu maqsadda istiqbolli maydonlarni shakllantirish, ularni xorijiy investorlarga berish, geologik qidiruv o‘tkazish va soliqqa tortish tizimlarini xalqaro tajriba asosida takomillashtirish bo‘yicha topshiriqlar berildi.
31ta strategik foydali qazilma maydon va konlar joylashtirilgan onlayn auksionga chet ellik sarmoyadorlarni keng jalb etish muhimligi aytib o‘tildi.
«Geologiya sohasida 50 foiz vaqt investitsiya bilan shug‘ullanishga sarflanishi kerak. Investitsiya kelmasa, geologiyada vaziyat o‘zgarmaydi. Uzoq yillik mavhum rejalar emas, qisqa muddatli, aniq va natijador rejalar kerak», – dedi Shavkat Mirziyoyev.

Yetakchi auditorlik va konsalting kompaniyalari bilan hamkorlikda sohadagi davlat korxonalarini transformatsiya qilish bo‘yicha «yo‘l xaritalari» ishlab chiqish vazifasi qo‘yildi.
Soha uchun malakali kadrlar tayyorlash, ilm-fanni rivojlantirish masalalariga alohida e'tibor qaratildi. «O‘zgeorangmetLITI» institutiga ilg‘or tajribaga ega xorijiy kompaniya jalb qilinishi belgilandi. 
Yig‘ilishda mutasaddilar 2021-2022 yillarda amalga oshiriladigan chora-tadbirlar yuzasidan axborot berdi.